Οδυσσέας Ιωάννου

Ο Οδυσσέας Ιωάννου (Αθήνα, 5 Ιανουαρίου 1967) είναι Έλληνας στιχουργός, αρθρογράφος και συγγραφέας. Ο ίδιος αυτοχαρακτηρίζεται ως "γραφιάς".

Υπήρξε επί σειρά ετών ραδιοφωνικός παραγωγός, κάνοντας καθημερινά ραδιοφωνικές εκπομπές επί 22 χρόνια, αρχικά στον "902 Αριστερά στα FM" και στη συνέχεια στον "Μελωδία 99,2", του οποίου υπήρξε διευθυντής από το 2000 έως το 2010.

Έχει γράψει στίχους για περίπου 200 τραγούδια, κυκλοφορώντας εννέα προσωπικούς δίσκους καθώς και τραγούδια για το θέατρο και τον κινηματογράφο, έχει συνεργαστεί με τους σημαντικότερους Έλληνες συνθέτες και τραγουδιστές, ενώ έχει εκδώσει και πέντε βιβλία.

 Πρώτα επαγγελματικά βήματα 
Το 1985, στο 1ο έτος των σπουδών του στην ΑΣΟΕΕ, συμμετείχε σε έναν διαγωνισμό δημοσιογραφίας με θέμα το ελληνικό τραγούδι, που πραγματοποιήθηκε από το περιοδικό "Μουσική". Εκεί κερδίζει το πρώτο βραβείο, το οποίο του δίνει μία θέση στο περιοδικό, όπου κάνει συνεντεύξεις, ρεπορτάζ και κριτικές δίσκων. Δυόμιση μήνες μετά, δέχεται να αντικαταστήσει τη συνάδελφό του Δήμητρα Κουντή στη στήλη για τα πολιτιστικά της εφημερίδας "Ριζοσπάστης" κατά τη διάρκεια της εγκυμοσύνης της. Τελικά, παραμένει στην εφημερίδα και μετά την επιστροφή της, ενώ επίσης το 1988 ξεκινά ραδιοφωνικές εκπομπές στον "902 Αριστερά στα fm".

Το 1992, γράφει στίχους για πρώτη φορά για το τραγούδι "Το ζεϊμπέκικο της Πατησίων", σε μουσική του Διονύση Τσακνή, ερμηνευμένο από τη Βούλα Σαββίδη. Το 1994, κυκλοφορεί ο δίσκος "Δε Σηκώνει" του Βασίλη Παπακωνσταντίνου, όπου ο Ιωάννου συμμετέχει γράφοντας τους στίχους στα τραγούδια "Όνειρα γλυκά" και "Παράπονα στη Λίνα". Παράλληλα, αρχίζει να δίνει σταδιακά στίχους στον Θάνο Μικρούτσικο, μεταξύ 1993 και 1997. Δεκατέσσερα από αυτά τα τραγούδια μελοποιούνται από τον τελευταίο και, το 1999, κυκλοφορεί ο δίσκος "Θάλασσα στη σκάλα" με ερμηνευτή τον Βασίλη Παπακωνσταντίνου, που αποτελεί τον πρώτο δίσκο όπου ο Ιωάννου υπογράφει εξ' ολοκλήρου τους στίχους.

 Μετέπειτα πορεία 
Με την κυκλοφορία αυτού του δίσκου, ο Ιωάννου καθιερώνεται ουσιαστικά ως στιχουργός. Τα επόμενα χρόνια συνεργάζεται με τους κορυφαίους εκπροσώπους του ελληνικού έντεχνου τραγουδιού, Μίλτο Πασχαλίδη, Χρήστο Θηβαίο, Δημήτρη Μητροπάνο, Χαρούλα Αλεξίου, Γιάννη Κότσιρα, Γιώτα Νέγκα, Νατάσα Μποφίλιου κ.ά..

Τον Σεπτέμβριο του 2006, για τη γιορτή των 15 χρόνων του ραδιοφωνικού σταθμού "Μελωδία", ο Ιωάννου προσκαλεί την Χαρούλα Αλεξίου, τον Σωκράτη Μάλαμα και τον Αλκίνοο Ιωαννίδη για δύο συναυλίες στο Λυκαβηττό. Η συνεργασία των τριών γνωρίζει μεγάλη επιτυχία και οι συναυλίες ηχογραφούνται και βιντεοσκοπούνται, για να κυκλοφορήσουν σε διπλό CD και DVD τον επόμενο Μάρτιο.

Το 2010, όντας διευθυντής του  "Μελωδία", ο Ιωάννου απομακρύνθηκε από τον σταθμό, στο πλαίσιο των γενικότερων εξελίξεων στο συγκεκριμένο ραδιόφωνο. Έτσι, μετά από 22 χρόνια αδιάλειπτης παρουσίας στο ραδιόφωνο μεταξύ 6-8, σταματάει την προσωπική του επαφή με τους ακροατές.

Το 2014, συνδημιουργεί την πρωτότυπη μουσικοθεατρική παράσταση "9:05" με τον Βασίλη Παπακωνσταντίνου και τον Χρήστο Θηβαίο, όπου σε σκηνοθεσία Παντελή Βούλγαρη εμφανίζεται για πρώτη φορά στη σκηνή αφηγούμενος δικά του κείμενα.

Το 2023, γιορτάζει τα 30 του χρόνια στο τραγούδι με 2 συναυλίες στο Christmas Theater.

 Προσωπική ζωή 
Είναι παντρεμένος κι έχει δύο κόρες.

 Παραπομπές 

Κατηγορία:Έλληνες στιχουργοί
Κατηγορία:Έλληνες συγγραφείς του 20ού αιώνα
Κατηγορία:Έλληνες ραδιοφωνικοί παραγωγοί